જુઓ ફેશનનું તો એવું છે કે વર્ષો પછી જૂનીને જૂની ફેશન પાછી જ આવે છે. અત્યારે તો કોઇને ખબર નહીં હોય પણ દાયકાઓ પહેલાંના લોકો ‘પોટલાં કે પોટલી’ લઇને હટાણું યાને કે આજના જમાનાનું શોપિંગ કરવા નીકળતા. બહારગામ પ્રવાસ કરવાનાં કપડાં પણ પોટલાંમાં પેક થાય અને ખાવાપીવાનો સામાન પણ. પછી ધીમે ધીમે મેં એટલે કે કાપડની થેલીએ બજારમાં ઘૂસ મારવા માંડી. અત્યારે તમારા માનવામાં નહીં આવે પણ પેલાં પોટલાંવાળાઓની સામે હું ત્યારે ફેશનેબલ ગણાતી હતી. પોટલાં તો બિચારાં ગભરાઇને ગામડાં તરફ પગ કરી ગયાં હતાં. એ વખતે બજારમાં મારો સિક્કો ચાલવા માંડ્યો ત્યારે મારા કાન બંધ થઇ ગયા હતા કે કોણ જાણે કેમ પણ મને પોટલાં ‘મુજ વીતી તુજ વીતશે, ધીરી બાપુડિયા’ એવું મારા કાનમાં ગણગણી ગયાં હતાં તે સંભળાયું ન હતું.